**Uzmanību! Aktivizējušies krāpnieki, kas uzdodas par elektroenerģijas tirgotājiem!**

Klimata un enerģētikas ministrija (KEM) informē, ka šī gada 8. un 9. februārī Baltijas valstis atvienosies no Krievijas energosistēmas un pievienosies kopējam Eiropas energotīklam. Šis ir vērienīgākais energoneatkarības un reģiona drošības projekts, ko kopīgi īsteno elektroenerģijas pārvades sistēmas operatori no Latvijas, Igaunijas un Lietuvas.

Jau tagad, saistībā ar gaidāmo sinhronizāciju, Igaunijas iedzīvotāji saņem krāpnieciska rakstura telefona zvanus. Arvien biežāk sastopami gadījumi, kad persona krievu valodā uzrunā elektroenerģijas tirgotāja klientus, uzdodoties par elektroenerģijas tirgotāja oficiālo pārstāvi. Telefona sarunas laikā klienti tiek informēti, ka saistībā ar gaidāmo sinhronizāciju nepieciešams savā mājoklī nomainīt elektroenerģijas skaitītāju. Krāpnieciskos nolūkos personai tiek lūgts veikt autentifikāciju savā internetbankā ar Smart-ID, tādējādi piekļūstot personu datiem.

LDz aicina savus klientus atcerēties, ka pret aizdomīgiem zvaniem vienmēr jāizturas skeptiski un jābūt piesardzīgiem, ja zvanītājs steidzina pieņemt kādu lēmumu. Nekad telefoniski neizpaudiet savus personas datus un noteikti neaktivizējiet Smart-ID attālināti pa telefonu.

Ja saņemti aizdomīgi zvani, aicinām piefiksēt zvanītāja numuru un informēt par šādiem gadījumiem LDz un/vai Valsts policiju.

*Par Baltijas valstu energosistēmu sinhronizācija ar Eiropu*

Pieslēgšanās process Eiropas energosistēmai tiks uzsākts  2025. gada 8. februārī un ilgs līdz 9. februārim. **Lai pieslēgtos Eiropas elektrotīklam, elektroenerģijas pārtraukums nav gaidāms. Baltijas pārvades sistēmas operatori vienoti ieguldījuši pūles, veicot būtiskas investīcijas pārvades sistēmās, lai maksimāli stiprinātu elektroapgādes drošumu. Izbūvēti un atjaunoti starpsavienojumi un valstu iekšējās līnijas, kā arī tiek uzstādīti sinhronie kompensatori un baterijas, lai nodrošinātu tīkla stabilitāti un pakalpojuma nepārtrauktību.**

Vienlaikus elektroapgādes traucējumus pilnībā izslēgt nav iespējams, jo sinhronizācija saistīta ar tehniski sarežģītu procesu. Elektroapgādes traucējumi ir iespējami jebkuros apstākļos. Tos var izraisīt gan ārēja ietekme, piemēram, vētras, gan tehnoloģiski traucējumi Latvijas vai kaimiņvalstu pārvades sistēmās. **Elektroapgādes traucējumu iespējamība sinhronizācijas dēļ nav būtiski augstāka kā ikdienā, piemēram, nelabvēlīgu laikapstākļu radīto postījumu dēļ.**

**Aicinām iepazīties ar informatīvo materiālu – par būtiskāko, kas attiecas uz sinhronizācijas projektu un, kam jāpievērš uzmanība? Informatīvs materiāls:** [**šeit!**](https://www.kem.gov.lv/lv/baltijas-valstu-sinhronizacija-ar-eiropu)